Diari Oficial de la Generalitat Valenciana


Sumari del DOGV 7191, del 14-01-2014 (2014/62)

RESOLUCIÓ de 22 de novembre de 2013, del secretari autonòmic de Justícia de la Conselleria de Governació i Justícia, per la qual s'acorda ratificar el balanç de liquidació de la Fundació Foment del Cooperativisme, Fundació de la Comunitat Valenciana, inscriure l'esmentada ratificació en el Registre de Fundacions de la Comunitat Valenciana, junt amb l'actualització del seu patronat, així com la baixa registral d'esta.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7191

Data del DOGV
:   14-01-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/62


Data del document
:   22-11-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 22 de novembre de 2013, del secretari autonòmic de Justícia de la Conselleria de Governació i Justícia, per la qual s'acorda ratificar el balanç de liquidació de la Fundació Foment del Cooperativisme, Fundació de la Comunitat Valenciana, inscriure l'esmentada ratificació en el Registre de Fundacions de la Comunitat Valenciana, junt amb l'actualització del seu patronat, així com la baixa registral d'esta. [2014/62]  
Vist l'expedient sobre ratificació, pel Protectorat de la Generalitat, del balanç de liquidació aprovat pel Patronat de la Fundació Foment del Cooperativisme, Fundació de la Comunitat Valenciana, d'ara en avant la Fundació, l'actualització del Patronat, així com la seua baixa registral d'acord amb els següents,  
  
Fets  
Primer. El Patronat de la Fundació esmentada va acordar la seua extinció el 28 de desembre de 2011, per la impossibilitat material del compliment dels fins fundacionals; este acord consta elevat a escriptura pública en data 11 de gener de 2012, autoritzada pel notari del Col·legi de València, Francisco Badia Escriche, amb el núm. 59 del seu protocol.   
  
L'esmentada extinció s'emmarcava dins del procés de reestructuració de sector públic fundacional iniciat pel Consell, i que va suposar l'adopció de l'Acord de 2 de desembre de 2011, del Consell, en què s'autoritzava esta.  
Instruït l'oportú expedient a este efecte, i després de l'informe favorable de la Comissió del Protectorat de 19 de juny de 2012, es va dictar la Resolució de 26 de juny de 2012, del secretari autonòmic de Justícia de la llavors Conselleria de Justícia i Benestar Social, per la qual es va acordar la ratificació per part del Protectorat de la Generalitat de l'esmentat acord d'extinció de la Fundació Foment del Cooperativisme, Fundació de la Comunitat Valenciana.  
Segon. La Fundació es va classificar per la Resolució de 25 de juliol de 2007, de la secretària autonòmica de Justícia de la Conselleria de Justícia i Administracions Públiques, per la qual s'acorda inscriure en el Registre de Fundacions de la Comunitat Valenciana i classificar-la de caràcter del foment de l'economia social, i n'eren els fundadors:  
- la Generalitat, representada per Gerardo Camps Devesa, i   
- la Confederació de Cooperatives de la Comunitat Valenciana, representada per Luis Valero.  
Segons l'article 6 dels estatuts, l'objecte de la Fundació és facilitar i desenrotllar la trobada institucional de la Generalitat i el sector cooperatiu, per a la promoció i el foment del cooperativisme a la Comunitat Valenciana  
La dotació inicial de la Fundació va ser de quaranta-cinc mil euros (45.000 ?):   
Trenta mil euros (30.000 ?), per la Generalitat.   
Quinze mil euros (15.000 ?), per la Confederació de Cooperatives de la Comunitat Valenciana.   
Tercer. L'últim patronat que constava inscrit en el Registre de Fundacions de la Comunitat Valenciana per la Resolució de 17 de maig de 2012, del secretari autonòmic de Justícia, era el següent: Patrona presidenta: la consellera d'Economia, Hisenda i Ocupació, M. José Catalá Verdet (pendent d'acceptació). Vicepresident: 2. President de la Confederació de Cooperatives de la Comunitat Valenciana, Vicent Diego Ramon. Secretària directora no patrona: Isabel Andrés Bueno. Vocals: grup primer: 3. director general de Treball, Cooperativisme i Economia Social, Joaquín Vaño Gironés; i 4. Secretari autonòmic d'Ocupació, Román Ceballos Sancho; designats pel conseller en matèria de cooperativisme: 5. El director general d'Obres Públiques, Projectes Urbans i Habitatge, José Vicente Domine Redondo 6. directora de l'Institut Valencià de la Vivenda, M. Jesús Rodríguez Ortíz. José Vicente Domine Redondo; i 7. La subsecretària de la Conselleria d'Agricultura, Pesca i Alimentació, Amparo Montoro Blasco. grup segon, designats pel Consell Rector de la Confederació de Cooperatives de la Comunitat Valenciana: 8. Vocal 1, José Vicente Torrent Corts, 9. Vocal 2, Vicent Enmanuel Comes Iglesia, 10. Vocal 3, Cirilo Arnandis Núñez; 11. Vocal 4, Emili Villaescusa Blanca, i 12. Vocal 5, Idelfonso Serrano García.  
Posteriorment, després de la remodelació de càrrecs públics haguda en la Generalitat arran del Decret 20/2012, de 7 de desembre, del president de la Generalitat, pel qual cessen i es nomenen consellers, secretari i portaveu del Consell, i el Decret 180/2012, de 14 de desembre, del Consell, pel qual cessen i es nomenen alts càrrecs de l'Administració de la Generlitat, es va produir el cessament d'aquells patrons que havien sigut nomenats com a tals en virtut del càrrec públic en què cessaven, i es van aportar les acceptacions en forma legal dels nous càrrecs següents: Máximo Buch Torralva, conseller d'Economia, Indústria, Turisme i Ocupació, el 4 de març de 2013. Fernando Díaz Requena, secretari autonòmic d'Economia i Ocupació de la Conselleria d'Economia, Indústria, Turisme i Ocupació, el 4 de març de 2013. Rafael Miró Pascual, director general de Treball, Cooperativisme i Economia Social de la Conselleria d'Economia, Indústria, Turisme i Ocupació. Rafael Sánchez Pellejero, director general d'Economia, designat pel conseller d'Economia, Indústria, Turisme i Ocupació el 4 de març de 2013. Felipe Codina Bellés, director general d'Ocupació i Inserció Laboral del Servici Valencià d'Ocupació i Formació, designat pel conseller d'Economia, Indústria, Turisme i Ocupació, el 4 de març de 2013. Joaquín Vañó Gironés, secretari autonòmic d'Agricultura, designat pel conseller d'Economia, Indústria, Turisme i Ocupació l'11 de març de 2013.  
  
Quart. Quant a l'atribució del romanent, l'article 35 dels estatuts de la Fundació assenyala: «El patrimoni acumulat per la Fundació s'aplicarà, amb caràcter previ, al compliment de les obligacions contretes amb tercers creditors i, una vegada efectuada esta operació, el romanent que en resulte es posarà a disposició del Consell Valencià del Cooperativisme, per a la seua aplicació en accions de foment del cooperativisme».  
  
Este precepte estatutari, d'acord amb el que disposa l'article 26.2 i 3 de la Llei 8/1998, suposa la transferència del romanent, que si és el cas en resulte, a un òrgan administratiu adscrit a la conselleria competent per la matèria. L'esmentat òrgan té les funcions i la composició que s'establixen en la Llei 8/2003, de 24 de març,, de Cooperatives de la Comunitat Valenciana, i en el Decret 228/1996, de 10 de desembre, del Govern Valencià, pel qual es regula el Consell Valencià del Cooperativisme (DOGV 18.12.1996).   
Així, l'article 122 de la mencionada Llei de Cooperatives assenyala:   
«1. El Consell Valencià del Cooperativisme és un òrgan de promoció, assessorament i planificació de la política i legislació en matèria de cooperatives. La seua composició s'establirà reglamentàriament, i correspondrà a la Confederació de Cooperatives de la Comunitat Valenciana la designació dels representants del cooperativisme, D'acord amb el que preveu l'article 107.3 d'esta llei. El nombre de representants del cooperativisme no serà inferior a la resta de membres nomenats pel Consell de la Generalitat.  
El Consell Valencià del Cooperativisme triarà d'entre els seus membres el president i secretari del Consell, i funcionarà d'acord amb el reglament amb què es dote a si mateix.  
2. El Consell Valencià del Cooperativisme estarà integrat orgànicament en la conselleria competent en matèria de cooperatives, que li atribuirà els recursos personals i econòmics per al seu funcionament.  
3. Seran funcions del Consell Valencià del Cooperativisme les següents:  
a. Informar, dictaminar o formular proposicions sobre qualsevol disposició legal que puga afectar les entitats cooperatives.  
b. Fomentar i potenciar el cooperativisme i les relacions intercooperatives.  
c. Participar en la difusió dels principis cooperatius i vetlar pel seu compliment, en particular per la utilització del fons de formació i promoció cooperativa.  
d. Fomentar l'educació i formació cooperativa.  
e. Col·laborar en l'execució de la política del Consell de la Generalitat en relació amb el cooperativisme.  
Intervindre en els conflictes que es plantegen en matèria cooperativa, per mitjà de la conciliació o l'arbitratge, en la forma regulada en l'article següent.»  
Quint. Amb data 26 de juny de 2013 té entrada la sol·licitud de ratificació pel Protectorat de la Generalitat del balanç de liquidació aprovat en la reunió del Patronat de 14 de juny de 2013.  
Examinada esta, la Fundació va ser requerida, el 10 de juliol de 2013, perquè aportara documentació relativa a una donació condicionada rebuda al seu dia per la Confederació de Cooperatives, i, al temps se li remetia l'informe de la Secció de Comptabilitat del Servici d'Entitats Jurídiques de 10 de juliol de 2013, segons el qual:  
«Segons el balanç de situació aportat de data 28.12.2011, data de l'acord d'extinció, la Fundació té un actiu total de 350.652,74 euros i un passiu exigible de 618.853.51 euros. De tot això resulta un patrimoni net negatiu de 147.110,77 euros i uns fons propis igualment negatius de 172.956,84 euros, que són molt inferiors a la dotació fundacional a causa de les pèrdues acumulades d'exercicis anteriors.   
  
No obstant això, les dades anteriors canvien en els comptes formulats en 2011, ja revisades per la intervenció i pendents d'aprovació, segons el seu balanç de situació tancat el 31 de desembre de 2011 aportat en data 22 de maig de 2012 i esmenat en data 7 de juny de 2012, l'actiu total que figura és de 365.859,16 i el seu passiu exigible de 322.392,55 euros; per tant, el seu patrimoni net, diferència entre actiu total i passiu exigible, ascendix en este cas a la quantitat positiva de 43.566,91euros. A més, els seus fons propis continuen sent negatius encara que el seu volum s'ha reduït notablement fins a la quantitat de 5.307,04 euros.  
Des del punt de vista econòmic comptable s'estima que l'expedient d'extinció està prou documentat. D'altra banda, al figurar encara en el balanç d'extinció comptes de deutors i creditors pendents de saldar, no serà possible determinar el romanent resultant, si n'hi haguera, fins al tancament de les operacions de liquidació pertinents.   
  
2. Amb data 26 de juny de 2012, l'acord d'extinció sobre el qual s'informa va ser ratificat per part del Protectorat.  
3. Amb data 29 de juny de 2012, la Fundació va presentar una sol·licitud de depòsit dels comptes anuals de 2011 i encara que no va aportar l'auditoria corresponent, l'expedient ha sigut completat d'ofici incloent-hi una còpia de l'auditoria extreta del Compte General de la Generalitat.   
4. Amb data 26 de juny de 2013, la Fundació ha presentat els acords del Patronat, de data 14 de juny de 2013, en què s'aproven les operacions de liquidació, el balanç final i la destinació del romanent. El balanç final o de liquidació dóna un romanent resultant de la liquidació de 9.148,25 euros, amb el desglossament següent:  
1. Immobilitzat material: 8.890,74 euros  
2. Immobilizat immaterial: 155,80 euros   
3. Saldo en comptes bancaris o tresoreria 101,71 euros»  
El mencionat informe instava la Fundació a la correcció de determinats errors numèrics en la memòria de liquidació que acompanyava el balanç aprovat pel Patronat.  
Arran d'això, amb data d'entrada 13 de novembre de 2013 s'aporta un escrit en què indica que efectivament es va produir un error a l'anotar apunts comptables de la fundació i transcriure les magnituds econòmiques derivades de les operacions de liquidació, els errors de les quals, de mera transcripció, s'han inclòs en la memòria que, firmada degudament, s'acompanya de les operacions liquidatòries.  
En tot cas i per constituir un mer error de transcripció, la interessada assenyala que això «no afecta el balanç final de les esmentades operacions, que roman el mateix i en idèntics termes que els aprovats pel Patronat de la fundació en la seua reunió de 14 de juny de 2013 i que, per això, no patix cap variació en el document adjuntat».  
Sext. A l'efecte d'acreditar l'entrega del mencionat romanent com a pas previ a la baixa registral de la Fundació, va ser aportada «acta d'entrega i recepció del romanent patrimonial net resultant de la liquidació» subscrita en data 27 de juny de 2013 per les representacions de la Fundació i del Consell Valencià de Cooperativisme.  
La Fundació va ser requerida perquè adequara esta recepció als criteris de l'informe jurídic de l'Advocacia de data 5 de juny de 2012 relatiu a la «integració en el patrimoni de la Generalitat dels béns mobles procedents de la liquidació de fundacions, societats mercantils i organismes públics vinculats o dependents de la Generalitat». De tal forma, amb data 21 de novembre de 2013 s'aporta un escrit del conseller d'Economia, Indústria, Turisme i Ocupació, de data 13 de novembre de 2013, en el qual, en nom de l'esmentada conselleria, ratifica l'acte d'entrega i recepció del mencionat romanent i el contingut de l'acta de 27 de juny de 2013 relatiu a l'esmentada operació.  
Sèptim. La Comissió del Protectorat, en la seua sessió de 12 de març de 2013, va establir, respecte de les fundacions immerses en el procés de reestructuració del sector públic de la Generalitat, el criteri d'acord amb el qual, havent sigut objecte d'informe favorable per l'esmentada comissió, la ratificació del corresponent acord d'extinció, i una vegada realitzades totes i cada una de les tasques de liquidació pertinents, no serà necessària la ratificació d'esta per part de la Comissió del Protectorat, sempre que s'acredite el cobrament de crèdits, la satisfacció de deutes i el tancament de tots els actes pendents d'execució, d'acord amb la normativa vigent. No obstant això, de la ratificació oportuna es donarà compte a la Comissió del Protectorat, així com de qualsevol problema que respecte de les tasques de liquidació puga sorgir per a la seua decisió per esta comissió.  
  
Fonaments de dret  
  
Primer. L'article 10 del Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, disposa l'assignació a la Conselleria de Governació i Justícia de les competències, entre altres, en matèria de fundacions.  
Al seu torn, l'article 28 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com l'article 11 del Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, establixen que la Secretaria Autonòmica de Justícia assumix les competències, entre d'altres, en matèria de fundacions.  
Segon. L'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana és exercit per la conselleria competent en matèria de fundacions, i correspon al conseller la titularitat del protectorat, sense perjuí de la possibilitat de la seua delegació o desconcentració.  
  
Tercer. La Secretaria Autonòmica de Justícia és competent per a conéixer i resoldre este expedient per delegació de l'exercici de competències en virtut del que disposa la Resolució de 19 d'abril de 2013, de la Conselleria de Governació i Justícia, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana,  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana.»  
El mencionat article 31 de la Llei 50/2002 assenyala que «la fundació s'extingirà:  
c) Quan siga impossible la realització del fi fundacional, sense perjuí del que disposen els articles 29 i 30 d'esta llei.  
D'acord amb allò que s'ha assenyalat en l'article 32 del mateix text legal, relatiu a les formes d'extinció:   
«2. En els supòsits previstos en els paràgrafs b, c i e de l'article anterior, l'extinció de la fundació requerirà un acord del Patronat ratificat pel Protectorat.  
Si no hi haguera acord del Patronat, o este no fóra ratificat pel Protectorat, l'extinció de la fundació requerirà una resolució judicial motivada, que podrà ser instada pel Protectorat o pel Patronat, segons els casos.»  
Quint. De conformitat amb l'article 26.1 de l'esmentada Llei 8/1998, de 9 de desembre, de Fundacions de la Comunitat Valenciana:  
«1. L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que realitzarà el Patronat de la fundació sota el control del Protectorat. El Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà el balanç de liquidació oportú, que haurà de ser aprovat pel Patronat i sotmés a la ratificació pel Protectorat. Dictada esta, es procedirà a complir el que disposa l'apartat següent, per a finalitzar la liquidació. Conclosa esta, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre a què s'acompanyarà la certificació de l'acord aprovatori del balanç de liquidació, la seua ratificació pel Protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació en el Registre, si en resulten operacions pendents d'execució o formalització, hauran de ser dutes a terme pel Protectorat.»  
  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les fundacions. En este sentit, l'article 40.2 d'este reglament assenyala que:  
«Durant el procés de liquidació, el Patronat no tindrà més facultats que les de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Sense perjuí de l'anterior, el Patronat podrà apoderar o delegar l'execució material dels seus acords relatius al procés de liquidació.»  
Sext. L'esmentat article 26 de la Llei 8/1998, de 9 de desembre, de Fundacions de la Comunitat Valenciana, disposa:  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, fins i tot per al supòsit de la seua extinció, a la consecució d'aquells, i que hagen sigut designats en el negoci fundacional o en els estatuts de la fundació extingida. A falta d'això, esta destinació podrà ser decidida, en favor d'estes fundacions i entitats mencionades, pel Patronat, quan tinga reconeguda esta facultat pel fundador, i, si no hi ha eixa facultat, correspondrà al Protectorat complir eixa comesa.  
  
3. Les fundacions constituïdes per persones juridicopúbliques podran preveure en els seus estatuts que els béns i drets resultants de la liquidació revertisquen al seu fundador.»  
Per la seua banda, els estatuts de la Fundació disposen en l'article 35 que «el patrimoni acumulat per la Fundació s'aplicarà, amb caràcter previ al compliment de les obligacions contretes amb tercers creditors i, una vegada efectuada esta operació, el romanent que en resulte es posarà a disposició del Consell Valencià del Cooperativisme, per a la seua aplicació en accions de foment del cooperativisme.»  
Este precepte estatutari, d'acord amb el que disposa l'article 26.2 i 3 de la Llei 8/1998, suposa la transferència del romanent que en resulte, si és el cas, a un òrgan administratiu adscrit a la conselleria competent per la matèria.   
L'esmentat òrgan té les funcions i la composició que s'establixen en la Llei 8/2003, de 24 de març,, de Cooperatives de la Comunitat Valenciana, i en el Decret 228/1996, de 10 de desembre, del Govern Valencià, pel qual es regula el Consell Valencià del Cooperativisme (DOGV 18.12.1996).   
Sèptim. L'article 18 de la Llei 50/2002, de 26 de desembre, de Fundacions, preveu entre les causes de cessament de patró la produïda pel cessament en el càrrec en virtut del qual va ser nomenat.  
Per la seua banda, els estatuts de la Fundació, en els seus articles 11 i 12, establix el seu règim de designació de patrons:   
«Article 11. Composició del Patronat  
El Patronat de la Fundació estarà constituït per dotze patrons, representants dels dos grups següents: grup primer: per la Generalitat seran patrons els titulars de la conselleria, secretaria autonòmica i direcció general amb competències en matèria de cooperatives, així com altres tres persones nomenades pel conseller competent en matèria de cooperatives. Grup segon: per la Confederació de Cooperatives de la Comunitat Valenciana seran patrons el seu president i cinc persones més, designades pel consell rector d'esta entitat.»  
  
Finalment, l'article 13.2 de la Llei 8/1998, de 9 de desembre, de Fundacions de la Comunitat Valenciana, regula les formes d'acceptació de patró.  
Octau. Atenent l'article 47.14 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres: «L'extinció de la fundació, la seua liquidació, i la destinació donada als béns fundacionals».  
  
  
Vistos els preceptes legals esmentats, els articles 39 i 40 del Reglament de Fundacions de la Comunitat Valenciana (aprovat pel Decret 68/2011, de 27 de maig, del Consell) i la resta de generals de pertinent aplicació, l'informe de la Comissió del Protectorat de 12 de març de 2013 i l'acreditació pertinent de la transferència del romanent després de la liquidació de la Fundació, resolc:  
  
Primer  
Ratificar el balanç de liquidació aprovat pel Patronat de Fundació Foment del Cooperativisme, Fundació de la Comunitat Valenciana, adoptat pel seu patronat en data 14 de juny de 2013, en els termes descrits en esta resolució, i acordar la inscripció en el Registre de Fundacions de la Comunitat Valenciana d'esta ratificació.  
  
  
Segon  
Deixar constància registral de l'últim Patronat de la Fundació, segons consta en el fet tercer d'esta resolució.  
  
Tercer  
Acordar la baixa registral de la Fundació Foment del Cooperativisme, Fundació de la Comunitat Valenciana en el Registre de Fundacions de la Comunitat Valenciana, en haver sigut acreditada la transferència del romanent al Consell Valencià del Cooperativisme i no haver-hi deutes de la Fundació pendent de pagament.  
Notifiqueu esta resolució, que és definitiva en via administrativa, i en contra podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació, d'acord amb el que establixen els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí de poder interposar, si és el cas, un recurs potestatiu de reposició, en el termini d'un mes, a comptar des de l'endemà de la seua notificació, davant del conseller de Governació i Justícia, o qualsevol altre recurs que estime procedent.  
  
  
València, 22 de novembre de 2013.- El secretari autonòmic de Justícia: Antonio Gastaldi Mateo.